Breë kolwe, suinige boulers is resep vir Provinsiale T20-reeks | Netwerk24
Breë kolwe, suinige boulers is resep vir Provinsiale T20-reeks
SA krieket kroon Vrydag sy eerste Provinsiale T20-kampioen met nog net een span van die B-afdeling wat met die groot honde van die A-afdeling in die kwarteindronde van die kompetisie meeding. Dis net die SWD wat van Dinsdag af saam met die Titans, Warriors, Westelike Provinsie, Rocks, Noordwes Dragons, Dolphins en Knights om die titel meeding. Leighton Koopman kyk na 'n paar spelers wat hul spanne tot oorwinnings kan aanspoor.
Die span van Oudtshoorn het 'n hengse taak om een van die suksesvolste T20-spanne in Suid-Afrikaanse krieket te klop. Hul onvoorspelbaarheid kan 'n groot wapen wees, maar aan die ander kant kan die skrapse ervaring hewig teen hulle tel.
Jean du Plessis, SWD se 22-jarige kaptein, het in die groepfase behoorlik van hom laat kennis neem. Nie net het hy met die kolf uitgeblink nie, maar ook sy span tot die eerste plek in groep A aangevoer. Sy kolfvennootskap met die ervare Yaseen Valli behoort deurslaggewend te wees. Aan die boulfront het die Bridgton-bouler Hershell America die SWD se boulaanslag gelei. Hy is tans die voorste bouler in die kompetisie wat die neem van paaltjies betref en daar sal op sy knoppie gedruk word om die Titans onder druk te plaas.